**IZBIRNI PREDMET: LITERARNI KLUB**

Literarni klub je enoletni izbirni predmet in je namenjen učencem **7., 8. in 9. razreda.**

* Si ustvarjalen/-na?
* Uživaš ob branju leposlovnih besedil?
* Te zanima besedna umetnost?
* Se rad/-a poigravaš z besedami in ustvarjaš z njimi?

Prepusti se domišljijskemu potovanju po svetu besedne umetnosti in se pridruži **LITERARNEMU KLUBU.**

*Če si vsaj na tri vprašanja odgovoril/-a z DA, potem je literarni klub zate prava izbira.*

**In kaj bomo počeli?**

* Razvijali pozitiven odnos do književnosti;
* brali raznovrstna literarna besedila;
* se o prebranem pogovarjali, predstavljali in utemeljevali lastna stališča ter kritično razmišljali (npr. po metodi 6 klobukov, različne vrste debat …);
* se poustvarjalno odzivali na prebrano (igranje z besedami in njihovo zvočnostjo, vaje v slogu, pisanje v nadaljevanjih – podajanka, posnemanje in preoblikovanje književnih del, npr. dopisovanje predzgodb, parodije, likovne pesmi in pesmi lepljenke, stripi …);
* ustvarjali doživljajska, domišljijska in razlagalna besedila;
* z ustvarjalnimi vajami razvijali domišljijo in besedno kreativnost;
* pisali krajše dramske prizore in jih uprizarjali;
* se udeležili literarnega večera ali pogovora s kakšnim literarnim ustvarjalcem.

Če bo naša »bera« bogata, bomo pripravili literarni večer in stvaritve objavili v zborniku/antologiji (tiskana ali elektronska oblika).

Pri delu bo posebej izražena skupinska dinamika, upoštevani bodo interesi in pobude učencev.

Nosilka predmeta: **Sabina Grabar, prof. slovenščine**

Število ur: **35**